กระทรวงคมนาคม เร่งหน่วยงานที่เกี่ยวข้องทั้งภาครัฐและเอกชน ตรวจสอบและดูแลสภาพรถให้ตรงตามมาตรฐาน เพื่อลดปัญหาฝุ่นละออง PM 2.5
กระทรวงคมนาคม เร่งหน่วยงานที่เกี่ยวข้องทั้งภาครัฐและเอกชน ตรวจสอบและดูแลสภาพรถให้ตรงตามมาตรฐาน เพื่อลดปัญหาฝุ่นละออง PM 2.5นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า กระทรวงคมนาคมได้กำหนดมาตรการลดปัญหาฝุ่นละออง PM 2.5 โดยใช้มาตรการ One Transport ปลอดฝุ่น PM 2.5 คมนาคมรวมใจ ช่วยลดฝุ่น เพื่อความสุข สุขภาพดี ของประชาชน โดยการบูรณาการร่วมกับหน่วยงานที่เกี่ยวข้อง ทั้งระยะสั้นและระยะยาว แบ่งเป็น 4 ด้าน คือ ด้านมาตรการกำกับติดตามและการให้บริการรถสาธารณะ ด้านโครงสร้างพื้นฐานและลดผลกระทบจากการก่อสร้าง ด้านการส่งเสริมการใช้ระบบรถสาธารณะ และด้านมาตรการบังคับใช้ภายในส่วนราชการและรัฐวิสาหกิจ ซึ่งความคืบหน้าการดำเนินงานตามมาตรการดังกล่าวระหว่างวันที่ 1- 6 กุมภาพันธ์ที่ผ่านมา ทุกหน่วยงานที่เกี่ยวข้องทั้งภาครัฐและเอกชนได้ให้ความร่วมมือเร่งรัดการดำเนินงานเป็นอย่างดี อาทิ กรมการขนส่งทางบก ได้มีการตั้งจุดตรวจควันดำรถบรรทุกและรถโดยสาร รวม 31 จุด ใน 15 จังหวัด บน 13 เส้นทาง รวมทั้งบนมอเตอร์เวย์ขาเข้า ณ ด่านลาดกระบัง โดยมีการตรวจรถรวมทั้งสิ้น 8,002 คัน พบรถควันดำ 246 คัน และได้มีการออกหนังสือเตือน จำนวน 240 คัน นอกจากนี้ ยังได้จัดส่งเจ้าหน้าที่เข้าทำการตรวจสภาพรถโดยสารของ ขสมก. รวมทั้งสิ้น 2,075 คัน พบรถโดยสารควันดำ 23 คัน และได้ประสานให้เร่งปรับปรุงสภาพให้รถมีควันดำไม่เกินร้อยละ 30 ตามวันที่กำหนด รวมทั้งส่งเจ้าหน้าที่ลงสุ่มตรวจการดำเนินการของสถานตรวจสภาพรถเอกชน (ตรอ.) ทั่วประเทศรวม 1,142 แห่ง พบข้อบกพร่อง 28 แห่ง จึงได้มีการตักเตือนและระงับการดำเนินงาน 9 แห่งด้านนางสุจินดา เชิดชัย หรือเจ๊เกียว นายกสมาคมผู้ประกอบการรถโดยสารขนส่ง ระบุว่า ได้สั่งรถทุกคันเติมน้ำมันดีเซลเกรดพรีเมียม เพื่อช่วยบรรเทาสถานการณ์ ซึ่งหากพนักงานฝ่าฝืน ให้จ่ายค่าน้ำมันเอง ทั้งนี้รถทัวร์รถบัสของเจ๊เกียว ผ่านมาตรฐานการตรวจสภาพทุกปี นอกจากนี้เชื่อว่าตัวแทนผู้เดินรถภาคเอกชนทุกราย ยินดีช่วยเหลือกระทรวงคมนาคม แต่ยืนยันว่าการแก้ปัญหาระยะยาว คือการทำให้ผู้ประกอบการเข้าถึงแหล่งเงินทุน อย่างไรก็ตามทุกการดำเนินงาน นายอาคม เปิดเผยว่า ขณะนี้ขอให้ทุกฝ่ายช่วยกันเร่งรัดการดำเนินงานให้เข้มงวดมากที่สุด เพื่อช่วยลดผลกระทบฝุ่น PM 2.5 และขอให้ประชาชนทุกคนนำรถส่วนบุคคลเข้าตรวจสภาพด้วย